Na osnovu člana 32v Zakona o nevladinim organizacijama („Službeni list CG“, br. 39/11 i 37/17), a u vezi sa Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2020. godini („Službeni list CG“, broj 57/19) i Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs („Službeni list CG“, br. 14/18), Komisija za raspodjelu sredstava za finansiranje projekata/programa nevladinih organizacija Ministarstva poljoprivrede i ruralnog razvoja, objavljuje

**JAVNI KONKURS**

**za finansiranje projekata/programa nevladinih organizacija u oblasti**

**poljoprivrede i ruralnog razvoja**

**„Podrška afirmaciji poljoprivrednih proizvoda na domaćem tržištu“**

**I**

Pozivaju se nevladine organizacije koje imaju kapacitete i iskustvo da prijave projekte, odnosno programe kojima mogu doprinijeti realizaciji ciljeva utvrđenih Sektorskom analizom za utvrđivanje prioritetnih oblasti od javnog interesa u 2020. godini, u oblasti poljoprivrede i ruralnog razvoja.

**II**

Strateški ciljevi čijem će ostvarenju doprinijeti projekti odnosno programi nevladinih organizacija u 2020. godini su:

1. Uključivanje što većeg broja crnogorskih proizvođača u šeme kvaliteta (oznaka porijekla, geografska oznaka, oznaka garantovano tradicionalnog specijaliteta, oznake „viši kvalitet“) i organsku proizvodnju;
2. Unapređenje kapaciteta NVO sektora u oblasti poljoprivrede i ruralnog razvoja za sprovođenje aktivnosti koje doprinose povećanju konkurentnosti poljoprivrednih proizvoda na crnogorskom tržištu;
3. Kontinuirana, dosljedna i pravilna primjena odredaba relevantnih propisa vezanih za proizvodnju i plasman poljoprivrednih proizvoda;
4. Unapređenje ekonomske aktivnosti crnogorskih poljoprivrednih proizvođača i poboljšanje poslovnog ambijenta za prodaju;
5. Povećan nivo informisanosti javnosti o kvalitetu i plasmanu poljoprivrednih proizvoda na crnogorsko tržište, posebno u oblastima koje su manje zastupljene, kao šeme kvaliteta i organska proizvodnja;
6. Unapređenje uvezanosti turizma i poljoprivrede kroz plasman tradicionalnih i specifičnih poljoprivrednih i prehrambenih proizvoda u lokalnu turističku ponudu.

**III**

Finansiranje projekata odnosno programa u oblasti poljoprivrede i ruralnog razvoja ima za cilj da doprinese: organizovanju plasmana domaćih poljoprivrednih proizvoda kroz otvaranje novih prodajnih mjesta i organizovanje i funkcionisanje grupa proizvođača koji su zaštitili ili imaju namjeru da zaštite poljoprivredni ili prehrambeni proizvod šemom kvaliteta ili uključe u sistem organske proizvodnje.

Ciljne grupe su nevladine organizacije čija se djelatnost odnosi na oblast poljoprivrede i ruralnog razvoja i koje u svojim projektima odnosno programima imaju sadržane aktivnosti za uspostavljanje i promociju direktnih kanala prodaje, sa ciljem efikasnog predstavljanja potrošačima i poštovanja propisa.

**IV**

Aktivnosti nevladinih organizacija koje će doprinijeti ostvarenju strateških ciljeva i zadovoljenju potreba ciljnih grupa („prihvatljive aktivnosti za finansiranje“) su:

1. Otvaranje novih kanala prodaje;
2. Organizovanje i edukacija grupa proizvođača za registraciju šeme kvaliteta i uključivanje u sistem organske proizvodnje;
3. Edukativne aktivnosti u vezi sa promocijom i prodajom poljoprivrednih proizvoda, posebno proizvoda označenih šemama kvaliteta i organskih proizvoda;
4. Uključivanje domaćih proizvoda u turističku prodaju;
5. Medijska zastupljenost i povećan nivo svijesti i informisanosti građana o tradicionalnim i specifičnim crnogorskim poljoprivrednim proizvodima.

**V**

Ukupan iznos sredstava koja se mogu raspodijeliti ovim konkursom je: **130.204,10 eura**. Najniži iznos sredstava koji se može dodijeliti jednom projektu odnosno programu je **5.000,00 eura**, a najviši **10.000,00 eura**.

**VI**

Na ovaj konkurs jedna nevladina organizacija može prijaviti najviše dva projekata odnosno programa, ali joj se mogu dodijeliti sredstva samo za jedan projekat odnosno program, dok ta nevladina organizacija može biti i partner na samo jednom projektu odnosno programu koji se može podržati sredstvima opredijeljenim ovim javnim konkursom.

Prijavu projekta odnosno programa na ovaj konkurs može podnijeti nevladina organizacija koja je:

1. upisana u Registar nevladinih organizacija;
2. kroz ciljeve i djelatnosti u Statutu, definisala oblast od javnog interesa iz ovog konkursa kao oblast svog djelovanja;
3. u oblasti od javnog interesa utvrđenim ovim konkursom realizovala projekat/e i/ili program/e u godini koja prethodi objavljivanju ovog konkursa;
4. predala poreskom organu prijavu za prethodnu fiskalnu godinu (bilans stanja i bilans uspjeha).

**VII**

Raspodjela sredstava opredijeljenih ovim konkursom vrši se na osnovu sljedećih kriterijuma:

1. doprinos prijavljenog projekta, odnosno programa ostvarivanju javnog interesa i realizaciji strateških ciljeva u oblasti iz ovog konkursa;
2. kvalitet prijavljenog projekta, odnosno programa;
3. kapacitet nevladine organizacije da realizuje prijavljeni projekat, odnosno program;
4. transparentnost rada nevladine organizacije.

Bodovanje projekata, odnosno programa prema navedenim kriterijumima, vršiće se prema mjerilima i na način utvrđen Uredbom o finansiranju projekata i programa nevladinih organizacija u oblastima od javnog interesa („Službeni list CG“, br. 13/18), na obrascu koji utvrđuje i objavljuje na svojoj internet stranici Ministarstvo javne uprave ([www.mju.gov.me](http://www.mju.gov.me)), a svaki projekat će bodovati po dva nezavisna procjenjivača, koji moraju obrazložiti dodijeljene bodove po svakom mjerilu. Na osnovu broja bodova nezavisnih procjenjivača, Komisija utvrđuje rang listu projekata, odnosno programa koji su bodovani, a na osnovu nje donosi Odluku o raspodjeli sredstava.

 **VIII**

Rok za podnošenje prijava na ovaj konkurs je 30 dana od dana objavljivanja, odnosno zaključno sa **30. martom 2020. godine**.

Prijava projekta odnosno programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs („Službeni list CG“, br. 14/18), a koji je dat u prilogu ovog javnog poziva i čini njegov sastavni dio.

Uz prijavu na ovaj konkurs, nevladine organizacije su dužne dostaviti:

1. fotokopiju rješenja o upisu u registar NVO;
2. fotokopiju statuta u kome su definisani ciljevi i djelatnost, odnosno oblast djelovanja NVO;
3. fotokopiju akta o podnesenoj prijavi za prethodnu fiskalnu godinu poreskom organu(bilans stanja i bilans uspjeha).

**IX**

Popunjenu, potpisanu i ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na USB-u ili CD-u u sadržaju istovjetnom štampanom primjerku.

Prijavu sa potrebnom dokumentacijom, uključujući i USB ili CD treba poslati isključivo poštom na sljedeću adresu:

Ministarstvo poljoprivrede i ruralnog razvoja

 Rimski trg 46, 81000 Podgorica

prijava na Javni konkurs broj 05-307/20-1845/1

**„Podrška afirmaciji poljoprivrednih proizvoda na domaćem tržištu“**

sa napomenom NE OTVARATI

U razmatranje će biti uzeti samo projekti, odnosno programi koji su dostavljeni na propisanom obrascu, sa potrebnom dokumentacijom i u roku, a koji zadovoljavaju uslove propisane ovim konkursom.

Pitanja u vezi ovog konkursa mogu se postaviti elektronski na adrese: amra.terzic@mpr.gov.me i marko.lubarda@mpr.gov.me, najkasnije do 30. marta 2020. godine.

Komisija za raspodjelu sredstava će u roku od 15 dana od dana završetka ovog konkursa, na internet stranici Ministarstva poljoprivrede i ruralnog razvoja i portalu e-uprave objaviti listu nevladinih organizacija koje nijesu dostavile urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju.

Nevladina organizacija sa pomenute liste je, u roku od pet dana od dana objavljivanja liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje.

Broj: 05-307/20-1845/1 Predsjednik Komisije

Podgorica, 28.02.2020 godine mr Amra Terzić